C 149/34
HR
Službeni list Europske unije
28.4.2023.
četvrtak, 20. listopada 2022.
V. budući da je organizacija Global Witness 2020.
zabilježila 227 slučajeva ubojstva boraca za zaštitu zemljišta i okoliša, od kojih je 71 % pokušavalo obraniti svjetske šume od krčenja i industrijskog razvoja, dok su ostali umrli boreći se za zaštitu rijeka, obalnih područja i oceana; budući da je 2020. nasilje prema borcima za zaštitu zemljišta i okoliša u najvećoj mjeri bilo koncentrirano u zemljama južne hemisfere, a manje od 1 % svih zabilježenih napada sa smrtnim ishodom dogodilo se u zemljama sjeverne hemisfere; budući da je od 2015. do 2019. više od trećine svih napada sa smrtnim ishodom bilo usmjereno na pripadnike autohtonih naroda, iako autohtone zajednice čine samo 5 % svjetskog stanovništva (17);
1.
podsjeća da su klimatska kriza i kriza biološke raznolikosti među najvažnijim izazovima s kojima se čovječanstvo suočava te da sve vlade i akteri diljem svijeta moraju učiniti sve što je u njihovoj moći kako bi ih hitno prevladali i ponašati se prema tim krizama kao da su usko isprepletene; naglašava da su međunarodna suradnja, uključenost regionalnih i lokalnih vlasti, poduzeća i drugih nedržavnih aktera, solidarnost, pravedna tranzicija, usklađeno djelovanje utemeljeno na znanosti i nepokolebljiva predanost jačanju ambicije i usklađivanju politika s tim ambicijama potrebni kako bi se ispunila naša kolektivna odgovornost ograničavanja globalnog zatopljenja i sprečavanja gubitka biološke raznolikosti, a time i zaštite cijelog planeta i dobrobiti sadašnjih i budućih generacija;
2. izražava zabrinutost zbog zaključaka izvješća UNEP-a o odstupanju emisija za 2021.
i njegova dodatka objavljenog 4. studenoga 2021., a posebno zbog toga što, unatoč ambicioznijim klimatskim obvezama najavljenima prije i tijekom konferencije COP26, predviđene emisije vode svijet na put prema porastu temperature od 2,7 oC ako se najavljeni nacionalni klimatski ciljevi za 2030.
u potpunosti provedu u kombinaciji s drugim mjerama ublažavanja, što je daleko od ciljeva Pariškog sporazuma koji se odnose na ograničavanje globalnog zatopljenja na dosta ispod 2 oC i prema 1,5o C; zabrinut je zbog toga što emisije i dalje rastu te se jaz u emisijama povećava; ističe da je za ograničavanje globalnog zagrijavanja na 1,5 oC potrebno brzo, korjenito i trajno smanjenje globalnih emisija stakleničkih plinova, uključujući smanjenje globalnih emisija ugljičnog dioksida za 43 % do 2030.
u odnosu na razine iz 2019.; podsjeća da su usvajanjem Klimatskog pakta iz Glasgowa sve stranke priznale da bi se ograničavanjem povećanja globalne prosječne temperature na 1,5 oC iznad razine u predindustrijskom razdoblju znatno smanjili rizici i učinci klimatskih promjena;
3. naglašava da bi, prema izvješću UNEP-a o odstupanju emisija za 2021., smanjenje emisija metana iz sektora fosilnih goriva, otpada i poljoprivrede moglo kratkoročno pomoći u premošćivanju odstupanja emisija i smanjenju zatopljenja, no ističe da je za to hitno potrebno da su pravila jasno definirana i da im je cilj postići stvarna smanjenja emisija, uz potporu mehanizama za praćenje napretka i osiguravanje transparentnosti;
4.
ističe sve veći broj zemalja koje se obvezuju na ciljeve nulte neto stope emisija do sredine stoljeća, ali naglašava da se te obveze moraju hitno pretvoriti u snažne kratkoročne ciljeve, politike i mjere uz osigurana financijska sredstva te se odražavati u nacionalno utvrđenim doprinosima u obliku povećanih klimatskih ciljeva za 2030.
kako bi globalne emisije što prije dosegle vrhunac; slaže se s UNEP-om u njegovoj procjeni da mnogi nacionalni klimatski planovi odgađaju djelovanje do 2030. i da mnoge dugoročne obveze u pogledu nulte neto stope emisija sadržavaju velike nejasnoće i nedostatak transparentnosti;
5.
s dubokom zabrinutošću prima na znanje najnovije izvješće WMO-a o stanju klime, koje pokazuje da su tijekom 2021. četiri ključna klimatska pokazatelja – porast razine mora, toplina oceana, zakiseljavanje oceana i koncentracija stakleničkih plinova – srušila nove rekorde;
(17)
Global Witness, „Last Line of Defence, The industries causing the climate crisis and attacks against land and environmental defenders”, September 2021 https://www.globalwitness.org/en/campaigns/environmental-activists/last-line-defence/